ร้าน Coffee Bar ที่ตั้งอยู่บริเวณล็อบบี้ของโรงแรม Hilton Hua Hin Resort and Spa นี้มีลักษณะเป็นบูธเล็กๆ มีตู้เค้ก+เบเกอรี่ ตู้ไอศครีม และโถคุกกี้วางเรียงราย ส่วนเครื่องดื่มนั้นมีกาแฟสดกับชาทั้งร้อนและเย็นให้เลือกสั่งค่ะ โดยจากประตูทางเข้าโรงแรมมองมาจะเห็นร้านนี้อยู่ทางขวามือใกล้ๆลิฟท์  ถ้าใครอยากสั่งมานั่งทานที่ล็อบบี้เลยก็ย่อมได้ แต่เนื่องจากเราไม่แน่ใจว่าจะโดน service charge รึเปล่า (ใน website ของโรงแรมไม่ได้พูดถึงร้านนี้ไว้ เลยไม่มั่นใจว่าเป็นร้านเช่าหรือเป็นของ Hilton เองน่ะค่ะ) แถมเราก็พักที่โรงแรมเค้าอยู่แล้ว วิวจากระเบียงห้องก็ดี๊ดี เลยขอซื้อแบบ take home แล้วเอาขึ้นไปจิบบนระเบียงสบายๆชิลล์ๆดีกว่า (แอบงก..555+)

**-เวลาทำการ-**

ส่วนของ Coffee Bar นี้ให้บริการช่วง 11.30-19.30 น. โดยหลังจาก 17.00 น. เป็นต้นไปจะมีโปรโมชั่นลดราคาเค้กและเบเกอรี่ในตู้แช่ 50% ทั้งร้านด้วยนะเอ้อ 

**-เครื่องดื่ม-**

เราได้ลองกาแฟร้อนไป 2 อย่างคือ Lungo Long Black Americano (ราคา 140 บาท) กับ Capuccino (ราคา 100 บาท) ค่ะ อันที่จริงกาแฟเค้าก็หอมนุ่มชุ่มคอดีใช้ได้ทีเดียว แต่แปลกใจจริงๆว่าทำไมเจ้า Lungo Long Black Americano ซึ่งก็คือกาแฟดำชงกับน้ำเปล่าธรรมดาๆนั้นมันถึงได้แพงกว่า Capuccino ซึ่งเป็นกาแฟใส่นม+ฟองนม ตั้ง 40 บาทนะ ทั้งๆที่ถ้วยก็ขนาดเท่าๆกัน ตอนแรกที่สั่งก็ไม่ทันดูราคา พอคิดตังค์ออกมาก็เลยงงๆนิดนึง เพราะปกติโดยทั่วไปแล้วมีนมมันน่าจะแพงกว่าไม่มีนี่นา.. แปลกดีค่ะ

**-ขนม-**

ขนมเค้กในตู้โชว์นั้นดูแล้วมีให้เลือกหลากหลายแบบทีเดียว ไล่มาตั้งแต่ขนมเอแคลร์ที่ราคาเบาๆชิ้นละ 30 บาท ไปจนถึงเค้กชิ้นละร้อยกว่าบาท ซึ่งถ้าเลย 5 โมงเย็นไปแล้วก็จะลดราคา 50% ทั้งตู้ค่ะ เราเลยซื้อเจ้า Fruit tart ที่ราคาเต็ม 50 บาทไปหม่ำได้ในราคาชิ้นละ 25 บาทเท่านั้น คุ้มสุดๆ  ..ในแง่รสชาตินั้นตัวแป้งพายกับครีมข้างในถือว่าปานกลางไม่ได้โดดเด่น เพราะตัวครีมก็ไม่ได้เข้มข้นหรือหอมนม-หอมคัสตาร์ดซักเท่าไหร่ แต่ความอร่อยของทาร์ตชิ้นนี้อยู่ที่ผลไม้ที่ให้มาแบบจัดเต็ม ทั้งหวานทั้งหอม สดชื่นดีจริงๆค่ะ โดยเฉพาะเจ้าลิ้นจี่ลูกเบ้งที่ให้มานั้นคัดมาหวานเชี้ยบชื่นใจ แตงโมกับแก้วมังกรก็หวานฉ่ำ มีแอปเปิ้ลรสเปรี้ยวมาเบรคความหวานให้สมดุลกันพอดี เทียบกับราคาแล้วจัดว่าชอบเลยล่ะ

...ถ้าใครอยู่ใกล้แถวนั้นหรือจะแวะไปพักที่ Hilton ก็ลองดูได้ค่ะ..เบเกอรี่บางอย่างเค้าราคาไม่แรง แถมยิ่งช่วงมีโปรลดราคาก็ยิ่งน่าสนนะ 
